# NÁRODNÁ RADA SLOVENSKEJ REPUBLIKY

# IV. volebné obdobie

Číslo: 1402/2006

**22**

N Á V R H

U Z N E S E N I E

Národnej rady Slovenskej republiky

z .................. 2006

k určeniu výborov Národnej rady Slovenskej republiky na plnenie úloh vyplývajúcich z príslušných zákonov

**Národná rada Slovenskej republiky**

**v súlade s § 1 zákona Národnej rady Slovenskej republiky č. 350/1996   
Z. z. o rokovacom poriadku Národnej rady Slovenskej republiky v znení neskorších predpisov**

**u r č u j e**

**1.** podľa § 30 ods. 1 zákona č. 85/2005 Z. z. o politických stranách a politických hnutiach

**Výbor Národnej rady Slovenskej republiky pre financie, rozpočet a menu**,

aby ako poverený orgán vykonával oprávnenia Národnej rady Slovenskej republiky vyplývajúce z § 30 ods. 1 uvedeného zákona,

**2.** podľa § 24 ods. 1 a 2 zákona č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov a podľa § 119 ods. 3 zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov

**Ústavnoprávny výbor Národnej rady Slovenskej republiky**,

aby pripravoval návrhy kandidátov na voľbu členov Súdnej rady Slovenskej republiky a návrhy na voľbu kandidátov na sudcov disciplinárneho súdu a vykonával ďalšie oprávnenia,

**3.** podľa § 31, § 32, § 33, § 37 a § 40 zákona č. 92/1991 Zb. o podmienkach prevodu majetku štátu na iné osoby v znení neskorších predpisov

**Výbor Národnej rady Slovenskej republiky pre hospodársku politiku**,

aby ako príslušný výbor plnil úlohy vyplývajúce z uvedeného zákona,

**4.** podľa § 9 ods. 3 zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov

**Výbor Národnej rady Slovenskej republiky pre hospodársku politiku**,

aby pripravoval návrhy na voľbu kandidátov na vymenovanie za členov Regulačnej rady Úradu pre reguláciu sieťových odvetví,

**5.** v nadväznosti na § 12 ods. 1 zákona č. 507/2001 Z. z. o poštových službách v znení neskorších predpisov

**Výbor Národnej rady Slovenskej republiky pre hospodársku politiku,**

aby pripravoval návrh na schválenie zaradenia a platových náležitostí predsedu Poštového regulačného úradu v súlade so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov,

**6.** podľa § 6, § 12, § 14 a § 22 zákona č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov

**Výbor Národnej rady Slovenskej republiky pre ľudské práva, národnosti a postavenie žien**,

aby plnil úlohy vyplývajúce z § 6, § 12, § 14 a § 22 uvedeného zákona,

**7.** podľa § 17 ods. 7, § 19 ods. 5 a § 20 ods. 5 zákona č. 564/2001 Z. z. o verejnom ochrancovi práv v znení neskorších predpisov

**Výbor Národnej rady Slovenskej republiky pre ľudské práva, národnosti a postavenie žien**,

aby ako poverený orgán prerokúval oznámenia verejného ochrancu práv,

**8.** podľa § 9 ods. 1 zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov

**Výbor Národnej rady Slovenskej republiky pre obranu   
a bezpečnosť,**

aby ako poverený orgán plnil úlohy a vykonával kontrolnú činnosť vyplývajúcu z uvedeného zákona,

**9.** podľa § 6 ods. 2 zákona č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, podľa § 9 ods. 2 a § 16 ods. 1 zákona č. 619/2003 Z. z. o Slovenskom rozhlase a podľa § 9 ods. 2 a § 16 ods. 1 zákona č. 16/2004 Z. z. o Slovenskej televízii

**Výbor Národnej rady Slovenskej republiky pre kultúru a médiá,**

aby ako príslušný výbor pripravoval návrhy kandidátov na voľbu členov Rady pre vysielanie a retransmisiu, členov Rozhlasovej rady a členov Rady Slovenskej televízie, ako aj člena Dozornej komisie Slovenského rozhlasu a člena Dozornej komisie Slovenskej televízie,

**10.** podľa § 123 ods. 3 písm. a) a b) a ods. 4 zákona č. 461/2003 Z. z. o sociálnom poistení v znení neskorších predpisov

**Výbor Národnej rady Slovenskej republiky pre sociálne veci   
a bývanie**,

aby pripravoval návrhy kandidátov na voľbu členov Dozornej rady Sociálnej poisťovne.

Bratislava júl 2006

**PREDKLADACIA SPRÁVA**

Národná rada Slovenskej republiky v súvislosti so začiatkom IV. volebného obdobia na zabezpečenie úloh, vyplývajúcich z príslušných zákonov uvedeným uznesením určuje a poveruje výbory ako svoje kontrolné orgány prerokovaním predkladaných materiálov a plnením úloh vyplývajúcich z príslušných zákonov.

Politické strany alebo politické hnutia sú povinné vyhotovovať výročnú správu za predchádzajúci kalendárny rok. Výročné správy za predchádzajúci kalendárny rok predkladajú Národnej rade SR každoročne najneskôr do 30. apríla v listinnej   
a v elektronickej podobe. Výročná správa strany je verejná a možno do nej nahliadnuť, robiť z nej výpis, odpis alebo kópiu v Národnej rade SR alebo v jej poverenom orgánev zmysle zákona č. 85/2005 Z. z. o politických stranách a politických hnutiach.

Národná rada SR podľa príslušných ustanovení zákona č. 185/2002 Z. z. o Súdnej rade Slovenskej republiky a o zmene a doplnení niektorých zákonov v znení neskorších predpisov volí členov Súdnej rady Slovenskej republiky. Podľa zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov Národná rada SR schvaľuje návrhy na voľbu kandidátov na sudcov disciplinárneho súdu a predkladá ich Súdnej rade Slovenskej republiky. Určuje sa výbor, aby tieto návrhy pripravil a predložil ich Národnej rade SR.

Podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov sa určuje výbor, aby plnil úlohy vyplývajúce z príslušných ustanovení tohto zákona a predkladal Národnej rade SR personálne návrhy na zloženie orgánov Fondu národného majetku a plnil úlohy vyplývajúce z kontrolnej činnosti.

Podľa zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov Národná rada SR schvaľuje návrhy kandidátov na vymenovanie za členov Regulačnej rady Úradu pre reguláciu sieťových odvetví a predkladá ich prezidentovi Slovenskej republiky. Určuje sa príslušný výbor na prípravu návrhov a ich predloženie Národnej rade SR.

V nadväznosti na § 12 ods. 1 zákona č. 507/2001 Z. z. o poštových službách v znení neskorších predpisov sa určuje výbor, aby v súlade so zákonom č. 312/2001 Z. z. o štátnej službe a o zmene a doplnení niektorých zákonov v znení neskorších predpisov pripravoval návrh na schválenie zaradenia a platových náležitostí predsedu Poštového regulačného úradu a predkladal ho predsedovi Národnej rady SR.

V súlade s príslušnými ustanoveniami zákona č. 553/2002 Z. z. o sprístupnení dokumentov o činnosti bezpečnostných zložiek štátu 1939 – 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov sa určuje výbor, ktorý vyslovuje súhlas s návrhom Slovenskej informačnej služby alebo Ministerstva obrany SR na vyňatie dokumentov, ktoré vznikli činnosťou bezpečnostných zložiek v období od 18. apríla 1939   
do 31. decembra 1989 zo sprístupnenia a zverejnenia. Určený výbor ďalej sleduje   
a vyhodnocuje skutočnosti, ktoré sa týkajú rozsahu a úplnosti sprístupňovania dokumentov. Určenému výboru § 12 uvedeného zákona ukladá predkladať Národnej rade SR návrhy na kandidátov na voľbu a odvolanie predsedu a štyroch členov Správnej rady Ústavu pamäti národa a dvoch členov Dozornej rady Ústavu pamäti národa. Určený výbor prerokúva podľa § 14 uvedeného zákona aj návrh rozpočtu a ročnú účtovnú uzávierku ústavu a zaujíma stanovisko k výročnej správe ústavu. Podľa § 22 uvedeného zákona môže určený výbor rozhodnúť o sprístupnení dokumentov, ak súhlas so sprístupnením dokumentov nemôže byť udelený ani oprávneným žiadateľom, ani osobami preukazujúcimi právo na ochranu osobnosti zomrelého.

Podľa zákona č. 564/2001 Z. z. o verejnom ochrancovi práv v znení neskorších predpisov verejný ochranca práv oznamuje Národnej rade SR alebo ňou poverenému orgánu, ak považuje opatrenia orgánu verejnej správy alebo vlády Slovenskej republiky vykonané na jeho žiadosť za nedostatočné.

Národná rada SR na uplatnenie svojej ústavnej kontrolnej pôsobnosti podľa zákona č. 166/2003 Z. z. o ochrane súkromia pred neoprávneným použitím informačno-technických prostriedkov a o zmene a doplnení niektorých zákonov (zákon o ochrane pred odpočúvaním) v znení neskorších predpisov dva razy ročne prerokuje správu výboru povereného kontrolovaním použitia informačno-technických prostriedkov o stave ich použitia. Určuje sa výbor, aby plnil úlohy vyplývajúce z tohto zákona a podával Národnej rade SR správu o stave použitia informačno-technických prostriedkov.

Národná rada SR podľa príslušných ustanovení zákona č. 308/2000 Z. z. o vysielaní a retransmisii, zákona č. 619/2003 Z. z. o Slovenskom rozhlase a zákona č. 16/2004 Z. z. o Slovenskej televízii volí 9 členov Rady pre vysielanie a retransmisiu, 15 členov Rozhlasovej rady a člena Dozornej komisie Slovenského rozhlasu, 15 členov Rady Slovenskej televízie a člena Dozornej komisie Slovenskej televízie. Určuje sa príslušný výbor, aby tieto návrhy pripravil a predložil ich Národnej rade SR.

Národná rada SR podľa príslušných ustanovení zákona č. 461/2003 Z. z. o sociálnom poistení v znení neskorších predpisov volí 14 členov Dozornej rady Sociálnej poisťovne. Určuje sa výbor, aby pripravil návrhy v súlade s § 123 ods. 3 písm. a) a b) uvedeného zákona a predložil ich Národnej rade SR.

Bratislava júl 2006